Paluu helvetistä (vuoden 1958 elokuva)

Paluu helvetistä () on brittiläinen sotaelokuva vuodelta 1958. Sen on ohjannut J. Lee Thompson, ja sen päärooleissa ovat John Mills ja Anthony Quayle. Elokuva perustuu brittiläisen toisen maailmansodan veteraanin Christopher Landonin fiktiiviseen tarinaan, joka seuraa brittiläistä sotilasambulanssia matkalla Itä-Libyasta Aleksandriaan Egyptissä akselivaltojen vallattua Tobrukin vuonna 1942. 
Tuotanto.
Christopher Guy Landon oli englantilainen sotilas, joka palveli toisen maailmansodan aikana Pohjois-Afrikassa. Sodan jälkeen hänestä tuli kirjailija, ja hän julkaisi teoksensa "Escape in the Desert" kuudessa osassa "The Saturday Evening Post" -lehdessä 12. heinäkuuta – 5. lokakuuta 1956. Tarina oli fiktiivinen mutta pohjautui Landonin omiin sotakokemuksiin. Tarina jatkui Landonin teoksessa "Ice Cold in Alex" vuonna 1957. Associated British Picture Corporation (ABPC) osti tarinan elokuvaoikeudet. Landon palkattiin työskentelemään yhtiön käsikirjoittajan T. J. Morrisonin ja käsikirjoitusvalvoja Walter Mycroftin kanssa elokuvasovitusta varten. Landon oli prosessin aikana saanut tarinansa kokonaan valmiiksi. Valmiin tarinan ja elokuvakäsikirjoituksen juoni poikkesivat lopulta toisistaan huomattavasti. Joka tapauksessa elokuvan tuottajaksi valittiin W. A. Whittaker ja ohjaajaksi J. Lee Thompson. Elokuvaprojekti oli saanut alkujaan tukea asevoimilta, mutta lopulta sen hyötyä asevoimille rekrytointipropagandana alettiin epäillä, ja asevoimien tuki hiljeni.
Elokuvan kuvaukset alkoivat syksyllä 1957 Libyassa, jossa suurin osa kaksi kuukautta kestäneistä kuvauksista toteutettiin. Alun perin kuvauksia oli tarkoitus tehdä Egyptissä, mutta ajatuksesta luovuttiin Suezin kriisin vuoksi. Sääolosuhteet osoittautuivat hankaliksi: kuvauksia haittasivat kuumuus, hiekkamyrskyt ja kärpäsparvet. Hyönteisiä torjuttiin DDT:llä, joka on myöhemmin kielletty myrkyllisenä ihmisille. Muutamia kohtauksia kuvattiin Libyan ulkopuolella. Juoksuhiekkakohtaus kuvattiin Elstree Studiosin tiloissa rakennetulla keinotekoisella suolla Lontoossa. Elokuvan tunnettu baarikohtaus tehtiin Elstreessä hieman ennen joulua 1957. John Mills ei saanut käyttää alkoholitonta juomaa, koska sen koettiin näyttävän epärealistiselta. Viimeisen, 14. oton jälkeen useita oikeita oluita nauttinut Mills oli jo hyvin humalassa. Elokuvan viimeinen kohtaus baarin ulkopuolella kuvattiin Libyan Tripolissa Maidan Djzairin aukiolla. Elokuvan lyhyt rakkauskohtaus Diana Murdochin ja Ansonin välillä oli alkujaan 8 minuuttia pidempi, mutta British Board of Film Censors määräsi suuren osan siitä leikattavaksi.
Vastaanotto.
"Paluu helvetistä" sai ensi-iltansa Lontoossa 24. kesäkuuta 1958. Se menestyi kohtalaisesti lipputuloissa ja sai pääosin hyviä arvioita kriitikoilta. Se oli mukana Berliinin elokuvajuhlilla ja sai jaetun FIPRESCI-palkinnon Ingmar Bergmanin elokuvan "Mansikkapaikka" kanssa. Se oli myös ehdolla kolmen Bafta-palkinnon saajaksi. 
Elokuva julkaistiin Yhdysvalloissa 22. maaliskuuta 1961 alkuperäisestä poikkeavalla nimellä "Desert Attack". Yhdysvaltojen versio oli myös 54 minuuttia alkuperäistä lyhyempi. Tätä versiota on joskus kuvailtu huonoksi ja jopa katselukelvottomaksi.